આજે વડાપ્રધાન નરેન્દ્ર મોદી સામે તીખાં તીર છોડનારા બૌદ્ધિકોના અંગત જીવનની તપાસ કરવાની જરૂર છે. તેઓ પ્રોગ્રેસિવ હોય તો તીન તલ્લાક જેવી નારીવિરોધી પરંપરાને સ્પષ્ટપણે વખોડી કાઢવામાં વિલંબ કેમ કરે છે? એક ગ્રામ સેવા અને એક ટન જૂઠના એ કોન્ટ્રાક્ટરો માનવ-અધિકારના નામે જીવનભર ચરી ખાતા જણાય છે. ભારતીય લશ્કરની વગોવણી કરવામાં તેઓ પોતાના આદર્શવાદને ચગાવતા ફરે છે. જો તેઓ ખરેખર જેન્ડર જસ્ટિસમાં માનતા હોય તો તેઓ તીન તલ્લાક અને નિકાહે હલાલા જેવી નારીવિરોધી પ્રથા સામે બંડ કેમ ઉઠાવતા નથી? જવાબ છે: ‘સેક્યુલર સનેપાત’ શશિ થરૂર ‘હિંદુ પાકિસ્તાન’ જેવો શબ્દપ્રયોગ કરી શકે છે. રાહુલ ગાંધી મુસ્લિમ બૌદ્ધિકોની મિટિંગમાં કોંગ્રેસને ‘મુસલમાનોની પાર્ટી’ ગણાવી શકે છે. શું હિંદુઓને કદી ખોટું નહીં લાગે? ધ્રુવીકરણ કોણ કરે છે? ઇતિહાસ બડો બેશરમ અને બેરહમ હોય છે.